આસામમાં નાગરિકોની યાદી તૈયાર થઈ છે. કોઈ રાજ્યમાં અલગથી નાગરિકોની યાદી નથી, પણ આસામમાં તે કરવું પડ્યું છે, કેમ કે ત્યાં બાંગલાદેશી ઘૂસણખોરીની સમસ્યા બહુ જૂની અને મોટી છે. નાગરિકત્વના એકથી વધારે પુરાવા હોય છે, આધાર કાર્ડ તેમાં સૌથી છેલ્લું માધ્યમ છે. તે સિવાય રેશન કાર્ડ, મતદાર ઓળખપત્ર, પાસપોર્ટ, મિલકતના દસ્તાવેજો, વીજ કનેક્શન વગેરે વ્યક્તિની ઓળખ માટે ઉપયોગી સાધનો છે. આસામમાં હાલમાં જ જાહેર થયું કે લગભગ 40 લાખ લોકોના નામ નાગરિકોની યાદીમાં નથી. આસામના નેશનલ રજિસ્ટર ઓફ સિટિઝનશીપમાં નામ ન હોવાનો મામલો રાજકીય રંગ પકડવાનો છે. મમતા બેનરજીએ ભારે વિરોધ કર્યો છે અને સુપ્રીમ કોર્ટ સુધી મામલો પહોંચ્યો છે. સુપ્રીમ કોર્ટે જણાવ્યું છે કે બાકી રહી ગયેલા લોકોને નાગરિકતા સાબિત કરવા, તેને લગતા પુરાવા આપવા માટેની પૂરતી તક આપવી જોઈએ.